บอร์ดGULFไฟเขียวทำสัญญาซื้อขายไฟ“โรงไฟฟ้าชีวมวลกัลฟ์ จะนะ กรีน” 20.6 MW กับกฟผ.นาน 25 ปี
บอร์ด GULF ไฟเขียวทำสัญญาซื้อขายไฟ "โรงไฟฟ้าชีวมวลกัลฟ์ จะนะ กรีน” กำลังการผลิต 20.6 MW กับกฟผ. ระยะเวลา 25 ปี
14 ธ.ค. 2560

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ระบุว่า ที่ประชุมคณะกรรมการ ครั้งที่ 10/2560 ในวันนี้ (14 ธ.ค.60) ได้อนุมัติการเข้าทำสัญญาซื้อขายไฟฟ้าระหว่างการไฟฟ้าฝ่ายผลิตแห่งประเทศไทย (กฟผ.) กับบริษัท กัลฟ์ จะนะ กรีน จำกัด ซึ่งเป็นบริษัทย่อย และเป็นผู้ดำเนินโครงการโรงไฟฟ้าชีวมวลกัลฟ์ จะนะ กรีน ซึ่งตั้งอยู่ที่อ.จะนะ จ.สงขลา และมีกำลังการผลิตไฟฟ้าตามสัญญา 20.6 เมกะวัตต์ (MW) โดยสัญญาดังกล่าวมีระยะเวลา 25 ปี
ทั้งนี้ หากมีการลงนามสัญญาซื้อขายไฟฟ้าเรียบร้อยแล้ว บริษัทจะแจ้งตลาดหลักทรัพย์แห่งประเทศไทย (ตลท.) ต่อไป
อนึ่งก่อนหน้านี้บริษัทตั้งเป้าหมายว่าภายในปี 67 จะขยายกำลังการผลิตติดตั้งอีก 6,353.6 เมกะวัตต์ จากปัจจุบันที่มีโครงการโรงไฟฟ้าก๊าซธรรมชาติและโครงการพลังงานแสงอาทิตย์ที่ติดตั้งบนหลังคา (Solar Rooftop) ที่จำหน่ายไฟฟ้าเข้าสู่ระบบเชิงพาณิชย์ (COD) แล้วจำนวน 4,772.1 เมกะวัตต์ รวมทั้งบริษัทจะนำเงินที่ได้จากการระดมทุนในครั้งนี้ไปชำระคืนเงินกู้ยืม และใช้เป็นเงินทุนหมุนเวียน